**ELŐTERJESZTÉS**

**a Kulturális, Oktatási és Civil Bizottság 2022. június 21-i rendes ülésére**

**Javaslat városnévhasználat engedélyezésére**

Szombathelyi belvárosi lakók azzal a kérelemmel fordultak az önkormányzathoz, hogy egyesületet kívánnak alapítani, mely a Szombathelyi Belvárosért Egyesület nevet viselné. A kérelem alapján az alapítandó egyesület célja a szombathelyi belvárosi lakók összefogása, a közösségi élet ápolása; a szombathelyi belváros zöldítése, tisztán tartása, a felelős állattartás népszerűsítése; a szombathelyi belvárosi lakók kapcsolattartása a mindenkori szombathelyi városvezetéssel, a belvárost érintő döntések véleményezése; a szombathelyi belváros közlekedési koncepciója és közbiztonsága javításának elősegítése lenne. A kérelem az előterjesztés mellékletét képezi.

A városnév használatának szabályairól szóló, hatályos 16/1994. (VI.9.) önkormányzati rendelet értelmében a városnevet eredeti, ragozott, vagy toldalékos formában bármely természetes vagy jogi személy illetőleg jogi személyiséggel nem rendelkező szervezet elnevezésében (cégnév, fantázianév) csak előzetes engedély alapján használhatja.

A kérelmet a rendelet 3. § (3) bekezdése értelmében előzetes véleményezés, javaslattétel céljából a kérelmező tevékenységi köre szerint illetékes bizottság tárgyalja.

A rendelet 4. § (1) bekezdése alapján a névhasználati kérelem elbírálásáról a Közgyűlés dönt.

A rendelet 4. § (2) bekezdése értelmében engedély nem adható, ha:

a./ a városnév-használat a város jó hírnevét sérti,

b./ a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat,

c./ a kérelmező a városnév használatára érdemtelen,

d./ a kérelmező tevékenysége a város érdekét, vagy polgárai közízlését, erkölcsi érzékét sérti,

e./ a kérelmező tevékenysége jelentősége, áru minősége, jellege nem indokolja,

f./ a kérelem szerinti tevékenységet végző cég, vagy szervezet, termék, rendezvény már viseli a városnevet.

Kérem a Tisztelt Bizottságot, hogy a fentiek alapján a kérelmet megtárgyalni szíveskedjék.

Amennyiben a Tisztelt Bizottság a névhasználat elutasítását javasolja, úgy kérem, szíveskedjen megjelölni azon indokokat, amelyek alapján a kérelem elutasítása mellett foglalt állást.

**Szombathely, 2022. június „ ”**

**/: Putz Attila :/**

**elnök**

**Határozati javaslat**

**……/2022. (VI.21.) KOCB számú határozat**

**„A” változat**

A Kulturális, Oktatási és Civil Bizottság – a városnév használatának szabályairól szóló 16/1994. (VI.9.) önkormányzati rendelet 3. § (3) bekezdése alapján – **javasolja** a Közgyűlésnek, hogy a szombathelyi belvárosi lakók által alapítandó egyesület elnevezésében használhassa a városnevet „Szombathelyi Belvárosért Egyesület” formában, az egyesület működésének időtartamáig.

**„B” változat**

A Kulturális, Oktatási és Civil Bizottság – a városnév használatának szabályairól szóló 16/1994. (VI.9.) önkormányzati rendelet 3. § (3) bekezdése alapján – **nem javasolja** a Közgyűlésnek, hogy a szombathelyi belvárosi lakók által alapítandó egyesület elnevezésében használhassa a városnevet „Szombathelyi Belvárosért Egyesület” formában, az alábbi indokok alapján:

………………………………………………………………………………………………………………………………………………………………………………………………………………………………………………………………………………………………………………………………

**Felelős:** Dr. Nemény András, polgármester

Putz Attila, a Kulturális, Oktatási és Civil Bizottság elnöke

(a végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal